
Text rozhodnutia
Súd: Krajský súd Bratislava Spisová značka: 22CoE/180/2015 Identifikačné číslo súdneho spisu: 1400895769 Dátum vydania rozhodnutia: 13. 01. 2016 Meno a priezvisko sudcu, VSÚ: JUDr. Jarmila Glončáková ECLI: ECLI:SK:KSBA:2016:1400895769.1 Uznesenie Krajský súd v Bratislave v exekučnej veci oprávneného Sociálna poisťovňa, pobočka Bardejov, IČO 30 807 484, Hurbanova 6, Bardejov, proti povinnému ZOVA, spol. s r. o., IČO 31 701 001, Lackova 3, Bratislava, pre vymoženie 104 771,03 Eur istiny s príslušenstvom a trovy exekúcie vedenej súdnym exekútorom JUDr. M. Brožinom, so sídlom exekútorského úradu Stropkovská 633/3, Svidník, o odvolaní súdneho exekútora voči uzneseniu Okresného súdu Bratislava IV. v Bratislave zo dňa 18. 05. 2015, č. k. Er/2063/2000-81, takto r o z h o d o l : Krajský súd v Bratislave odvolanie súdneho exekútora proti uzneseniu Okresného súdu Bratislava IV. V Bratislave zo dňa 18. 05. 2015, č. k. Er/2063/2000-81, odmieta. o d ô v o d n e n i e : Okresný súd Bratislava IV. v Bratislave uznesením zo dňa 18. 05. 2015 č. k. Er/2063/2000-81 uložil oprávnenému povinnosť zaplatiť súdnemu exekútorovi trovy exekúcie v sume 116,48 Eur. Proti predmetnému uzneseniu podal súdny exekútor odvolanie dňa 01. 07. 2015. Krajský súd v Bratislave, ako odvolací súd podľa § 10 ods. 1 zákona č. 99/1963 Zb. v znení jeho zmien a doplnkov /OSP/ preskúmal napadnuté uznesenie podľa § 212 ods. 1 OSP, bez nariadenia pojednávania podľa § 214 ods. 2 OSP a dospel k záveru, že odvolanie je potrebné odmietnuť. Podľa § 251 ods. 4 OSP, na výkon rozhodnutia a exekučné konanie podľa osobitného predpisu sa použijú ustanovenia predchádzajúcich častí, ak tento osobitný predpis neustanovuje inak. Rozhoduje sa však vždy uznesením. Podľa § 201 OSP veta prvá, účastník môže napadnúť rozhodnutie súdu prvého stupňa odvolaním, pokiaľ to zákon nevylučuje. Podľa § 204 ods. 1 OSP odvolanie sa podáva do 15 dní od doručenia rozhodnutia na súde, proti rozhodnutiu ktorého smeruje. Ak bolo vydané opravné uznesenie, lehota plynie znovu od doručenia opravného uznesenia len v rozsahu vykonanej opravy. Odvolací súd zo súdneho spisu zistil, že odvolaním napadnuté uznesenie bolo súdnemu exekútorovi doručené dňa 01. 06. 2015. Súdny exekútor podal odvolanie dňa 01. 07. 2015. Súdny exekútor podal odvolanie po zákonom stanovenej lehote, keďže zákonná lehota na podanie odvolania mu uplynula dňa 16. 06. 2015. Podľa ust. § 218 ods. 1 písm. a) OSP, odvolací súd odmietne odvolanie, ktoré bolo podané oneskorene. Na základe zisteného skutkového stavu odvolací súd odvolanie oprávneného proti napadnutému uzneseniu súdu prvého stupňa, podľa ust. § 218 ods. 1 písm. a) OSP, ako podané oneskorene, odmietol. Uznesenie bolo prijaté pomerom hlasov 3:0. Poučenie: Proti tomuto uzneseniu nie je prípustné odvolanie.

